Darrerament s'han donat d'alta Ernest Maragall, Magda Casamitjana i Gabriel Rufián ACN Barcelona.-El nombre de militants d'Esquerra Republicana (ERC) ha augmentat un 11,21% des del referèndum de l'1 d'octubre i ja supera els 9.500, segons un comunicat difós aquest divendres pel partit en el qual explica que s'ha proposat "ser més i més forts". El creixement d'afiliats s'ha concentrat especialment a la regió metropolitana, on destaquen comarques com el Baix Llobregat, on el nombre de militants ha crescut un 24% entre l'1-O i el 3 de maig i ja es freguen els 900; el Maresme, on ha incrementat un 16,5%; i el Vallès Oriental, on ha pujat un 16,2%. A la ciutat de Barcelona els afiliats a ERC han incrementat un 18% en els darrers 7 mesos i ja sobrepassen els 1.375. De fet, la militància de la regió metropolitana ja suposa un 45% del total d'afiliats. En els darrers mesos també s'han donat d'alta al partit Ernest Maragall, Magda Casamitjana i Gabriel Rufián. El vicesecretari general de Coordinació Interna, Territori i Organització d'Esquerra Republicana, Isaac Peraire, ha explicat, a través d'un comunicat, que "el partit degà de la política catalana està preparat i a punt per a aquest moment". Amb tot, ha subratllat que "en els moments transcendentals que vivim com a país" els "cal ser més". En els darrers sis mesos també ha incrementat el nombre de dones militants. Del total de nous afiliats entre l'octubre i el maig, el 42% són dones. De fet, hi ha un 16% més de republicanes que abans de l'octubre. A més, la xifra d'amics d'ERC, aquelles persones que col·laboren i participen en activitats però no paguen cap quota, s'ha incrementat considerablement en els darrers mesos. A l'octubre el partit republicà comptava amb 20.920 amics i aquest maig ja en són 23.163, un augment de gairebé l'11%. Paral·lelament, ERC ha anunciat que aquest divendres també s'ha fet militant la diputada al Parlament Irene Fornós. Ho ha fet públic en un article al setmanari 'L'Ebre' en el qual ha afirmat que Esquerra Republicana "no deixarà de lluitar per la llibertat dels presos polítics, pel retorn dels exiliats i sobretot, com sempre ha fet, aquest partit seguirà caminant sense parar fins a aconseguir la llibertat del meu país". Com Ernest Maragall, Fornós va prendre la decisió el 23 de març, quan es va produir l'empresonament de la presidenta Forcadell i els consellers Romeva, Bassa, Turull i Rull. Així mateix, la senadora per Tarragona, Laura Castel, també ha fet pública aquest divendres la seva afiliació a ERC. Castel ha explicat que ha fet aquest pas "perquè no ens rendirem ni resignarem" i perquè li agrada "la llibertat i la sororitat, el feminisme i la fraternitat".

Summary: Els militants d'ERC incrementen un 11% en mig any i ja són més de 9.500


El proper Consell de Ministres aprovarà un paquet de mesures urgents per actuar sobre els danys i desperfectes del temporal Gloria al delta de l'Ebre i les zones afectades de Catalunya i altres comunitats autònomes. El ministre de Sanitat, Salvador Illa, ha explicat que set ministeris i quatre vicepresidències del govern espanyol s'han posat a treballar aquest divendres per avaluar els danys i tenir dimarts "una resposta immediata", com permet el decret llei aprovat el setembre passat arran d'un altre temporal, el DANA. Illa s'ha reunit amb els alcaldes dels set pobles del Delta i també amb les comunitats de regants per conèixer, abans que es presentin també dimarts vinent, les propostes de prevenció i protecció de la Taula de Consens.

Summary: El Consell de Ministres aprovarà dimarts un paquet de mesures urgents per reparar els danys del Gloria


Els Mossos d'Esquadra han desallotjat aquest dimecres sobre les sis de la tarda els manifestants que encara es trobaven a les portes d'una de les dependències del Departament d'Afers i Relacions Institucionals i Exteriors i Transparència de Via Laietana. Aquesta acció ha permès que poguessin sortir els dos cotxes de la Guàrdia Civil que encara hi havia al lloc des de les vuit del matí, hora en què han començat els escorcolls a la Conselleria contra el referèndum. Els concentrats han acomiadat la policia catalana amb crits de "vergonya" i "no mereixeu la senyera que porteu". Des de les vuit del matí fins ara s'han produït moments d'escridassades i empentes entre un grup de manifestants i agents tant dels Mossos d'Esquadra com de la Guàrdia Civil. Els escorcolls han arrencat sobre les vuit i posteriorment s'ha tallat la Via Laietana, a causa de dues concentracions; una davant d'una de les dependències del Departament d'Afers i Relacions Institucionals i Exteriors i Transparència i l'altra davant de la conselleria de Governació. La circulació a la zona s'ha recuperat poc abans de les set de la tarda.   Un dels moments de més tensió s'ha viscut passades les dotze del migdia, quan ha sortit un cotxe de la Guàrdia Civil amb un detingut. Més tard s'ha conegut que d'aquesta Oficina d'Afers Socials de la Generalitat s'ha detingut Xavier Puig. Poc després fins i tot ha aparegut la consellera de Governació, Meritxell Borràs, que ha demanat calma als concentrats, qui increpaven contínuament als agents de Mossos d'Esquadra. S'han concentrat al lloc centenars de persones.   Els manifestants que han omplert la Via Laietana no han deixat de cridar consignes i mostrar cartells a favor del dret a vot, el referèndum i la democràcia. El més escoltat ha estat "Votarem", però també s'han escoltat consignes com "Ni un pas enrere", "No tenim por" i han cantat els Segadors i l'Estaca. "No passaran", "Independència" i "Fora les forces d'ocupació", també han estat alguns dels crits que s'han sentit reiteradament. D'altres menys repetits però també escoltats al llarg del dia han estat "Passi-ho bé i moltes gràcies, passi-ho bé i fins l'any que ve" o "Todos sois hijos de Tejero", referit a les policies catalana i a la Guàrdia Civil quan els han volgut desallotjar.   Minut a minut, han anat marxant alguns dels concentrats que estaven asseguts davant els dos cotxes de la Guàrdia Civil que estaven protegits pels Mossos d'Esquadra. Després de més de nou hores de concentració, han aparegut finalment més agents de la policia catalana per fer una cadena i encerclar i apartar així els concentrats perquè poguessin sortir els dos vehicles de la Guàrdia Civil. A la seva sortida, els agents dels mossos han estat acomiadats amb crits de "vergonya" i de "nou us mereixeu la senyera que porteu". Durant el desallotjament, també s'ha viscut un incident en què un home ha hagut de ser atès pels serveis mèdics. Els fets han tingut lloc quan els Mossos d'Esquadra marxaven del lloc. Alguns manifestants han bloquejat el pas a un dels furgons dels Mossos. Llavors, alguns dels agents han baixat del vehicle per apartar-los i un d'ells ha empès un home que ha caigut al costat del vehicle. Després de ser examinat a la mateixa ambulància, ha marxat pel seu propi peu.

Summary: Els Mossos d'Esquadra desallotgen els concentrats davant d'Exteriors perquè puguin sortir dos cotxes de la Guàrdia Civil


L'activitat econòmica de Catalunya va registrar un augment del 0,8% en el tercer trimestre en relació amb el segon trimestre, cosa que suposa una dècima menys que la previsió avançada el 6 de novembre passat per l'Institut d'estadística de Catalunya (Idescat) quan s'anunciava un augment del 0,9%. Amb aquest creixement intertrimestral, l'economia catalana mostra una desacceleració en relació amb el segon trimestre quan l'augment de l'activitat econòmica en termes trimestrals va ser de l'1,1%. Tot i aquesta desacceleració de tres dècimes en termes trimestrals, en termes anuals el PIB català registra una taxa interanual en el tercer trimestre del 3,4%, quatre dècimes més que la taxa del segon trimestre. De nou, la demanda interna i les exportacions es mantenen com a motors de l'economia catalana.

Summary: L'Idescat rebaixa una dècima el creixement de l'economia catalana del tercer trimestre i el situa en el 0,8%


Una setantena d'empresaris i representants de diversos sectors econòmics de Roses han participat aquest dilluns en una jornada amb l'objectiu de potenciar Roses (Alt Empordà) com a destinació turística. El cicle, que promou l'Estació Nàutica i Roses Comerç, busca impulsar un pla estratègic i accions "innovadores" per promocionar el municipi. El president de les dues entitats, Miquel Gotanegra, ha dit que cal "desestacionalitzar" el turisme i rebaixar la dependència del visitant francès, que aquesta temporada ha representat un 65% dels usuaris. Per això, ha apuntat a la necessitat d'atraure turistes d'altres països tenint en compte que a Roses el 76% de la població depèn del sector serveis i que el turisme i el comerç són els principals motors d'ocupació.  L'hotel Terraza de Roses ha acollit la primera conferència del cicle 'Roses model turístic del segle XXI', que promouen l'Estació Nàutica i Roses Comerç amb l'objectiu d'elaborar un pla estratègic per potenciar el municipi com a destinació turística.  La primera conferència l'ha fet el vicerector de la UdG, José Antonio Donaire, que ha destacat la necessitat de treballar per adaptar-se a les noves demandes del turistes. "Demanen molta oferta d'oci i experiències, abans venien a descansar però ara el perfil ha variat molt", ha dit.  En aquest sentit, ha assegurat que cal fixar "com a prioritat" un "catàleg de productes ampli, complementari a l'allotjament i en el qual el visitant se senti actor".  Per la seva banda, el president de l'Estació Nàutica i l'associació de comerciants, Miquel Gotanegra, ha dit que cal fer una profunda reflexió i "marcar un nou camí". Per això, ha afirmat que cal desestacionalitzar el turisme i evitar dependre en excés del visitant francès, que aquesta temporada ha representat un 65% de la demanda.  Tant Donaire com Gotanegra han dit que cal atraure turistes d'altres països tenint en compte la forta dependència del sector serveis de Roses.  Els empresaris volen fer un "pas endavant" per millorar la oferta turística i permetre que Roses continuï ostentant una posició  capdavantera en aquest àmbit.  Les jornades s'estructuraran a l'entorn de cinc grans debats per tal de donar eines als empresaris i l'administració per al desenvolupament turístic de la població durant els propers anys.  Els debats abordaran el posicionament turístic del municipi, els atractius que té i la mobilitat. També s'analitzaran els diferents tipus d'allotjament  i l'oci existent i s'abordaran questions com l'ocupació de la via pública i la venda ambulant, entre d'altres. Amb els resultats dels debats s'elaboran unes conclusions i després es presentaran públicament les accions que es proposen per desenvolupar en els propers anys.

Summary: Front comú dels empresaris per potenciar Roses com a destinació turística


El candidat a alcalde de Girona, Albert Ballesta, ha reconegut que es va equivocar divendres a l'hora de prendre possessió del càrrec. Segons assegura, va ser un error fruit dels nervis del moment i n'assumeix tota la culpa. "Em sap molt greu, són coses que no agraden però sóc conscient que he d'assumir l'error i punt", ha manifestat a l'ACN. Els serveis jurídics de l'ajuntament i els partits polítics estan decidint la fórmula per repetir el ple, que s'ha de fer aquest vespre abans de la sessió ordinària que ja estava convocada a les 19.30h. Ballesta nega que darrera de l'error hi hagi cap intencionalitat de contradir les lleis espanyoles i demana que aquest capítol es tanqui ràpid per poder començar a "treballar per la ciutat". Albert Ballesta ha començat amb mal peu la seva tasca d'alcalde de Girona. Divendres es va fer el ple extraordinari urgent per proclamar-lo regidor i, posteriorment, alcalde de la ciutat després de la renúncia de Carles Puigdemont per presidir la Generalitat. Tant en el moment de prendre possessió com a regidor com també en el moment de fer-ho com a alcalde, Ballesta va oblidar jurar o prometre el càrrec i va llegir, a seques, la fórmula proposada per l'AMI. Els serveis jurídics de l'ajuntament han detectat l'error de forma –que ja havia advertit durant el ple la portaveu del PPC, Concepció Veray- i la sessió s'haurà de repetir aquest vespre.  Ballesta assumeix la culpa "íntegrament" Ballesta ha reconegut que es va equivocar fruit dels nervis de la investidura. Els diferents partits que conformen CiU van confirmar el pacte per investir-lo alcalde dijous a la tarda i, 24 hores més tard, es celebrava el ple. "Assumeixo íntegrament l'error, motivat suposo pel neguit de la situació", manifesta Ballesta, que és advocat i té les oposicions de secretari municipal. Amb la llei a la mà, Ballesta no és ara mateix ni regidor ni alcalde. Aquest fet, però, assegura que no comporta cap conseqüència legal més enllà d'haver de repetir el ple. La sessió extraordinària serà a les set del vespre, mitja hora abans del ple ordinari del mes de gener que ja estava convocat a les 19.30h i que es va haver de retardar una setmana a l'espera que la ciutat proclamés qui era el seu nou alcalde.  Ballesta també vol esborrar qualsevol ombra de dubte a l'entorn del seu error. "En cap moment hi ha cap voluntat de contradir les lleis, és simplement un error que assumeixo", ha remarcat. El candidat tampoc amaga que l'episodi li ha fet mal personalment, i més quan havia rebut dures crítiques per part de l'oposició perquè arribava a l'alcaldia tot i ocupar el número 19 de la llista de CiU a les municipals. "Em sap molt greu perquè són coses que no agraden a ningú però sóc conscient que s'han d'assumir i punt", conclou. La seva voluntat és passar pàgina ràpid i poder començar "a treballar per la ciutat".  Objectius del nou alcalde Tot i que formalment no és encara l'alcalde de Girona, Ballesta pilota el consistori des del divendres. Ja en el seu primer discurs d'investidura, va apuntar quines serien algunes de les línies a seguir en els propers anys i va remarcar el seu compromís amb el pla de govern i també amb el procés independentista. "Jo vull la independència del meu país, més clar l'aigua", assegura. Ballesta reconeix que "el govern Puigdemont" era un projecte on el pes de l'exalcalde era molt potent. A més de l'alcaldia, Puigdemont liderava aspectes destacats com l'estratègia turística de la ciutat i també tot l'àmbit de la cultura. Per això, Ballesta reconeix que caldrà un canvi en la manera de fer. En aquest sentit, apunta que li agrada molt treballar en equip i que arriba disposat a escoltar molt abans de prendre cap decisió. "Vull substituir el jo pel nosaltres, no crec que això sigui negatiu per al lideratge com a alcalde", manifesta.  Lluitar contra l'atur, crear ocupació i seguir projectant la ciutat com a destinació turística lligada a la cultura són aspectes a treballar en els propers anys. Malgrat que no ha pogut reunir-se amb l'oposició encara ni tampoc aprofundir amb el seu equip de govern, adverteix que hi ha projectes que es mantindran intactes com fins ara. En aquest sac hi ha el futur Museu d'Art Contemporani i Modern de Girona, que s'haurà de fer a la Casa Pastors i que exposarà, entre d'altres, el fons d'art de la col·lecció Santos-Torroella, adquirida pel consistori. Aquest és un dels projectes més qüestionats per l'oposició per la seva elevada inversió, ja que el fons es paga durant set anys. Així mateix, també mostra el seu compromís amb la marca 'Girona, ciutat de festivals', creada durant l'era Puigdemont. Impulsar el Pla Especial de la Devesa o fer realitat el projecte '4 rius i una sèquia' també són assumptes als que vol donar prioritat.  "Girona, ciutat amable" Paral·lelament a aquests projectes per crear marca de ciutat, Ballesta posa l'accent en millorar els serveis als ciutadans. Segons apunta, treballarà perquè Girona sigui una "ciutat amable" i que els ciutadans puguin gaudir al màxim dels serveis independentment d'on visquin. "Hem de fer una ciutat integral, cohesionar el centre amb els barris, perquè quan un surti de casa ho vegi tot net, endreçat, seguir i cuidat", ha manifestat.  Segons Ballesta, garantir uns bons serveis als ciutadans fa que ells se sentin "orgullosos" de la seva ciutat. "Els grans projectes s'han de fer però, paral·lelament, també hem d'aconseguir excel·lir en els serveis que prestem als ciutadans, això crea orgull i identitat", ha remarcat.  Cartipàs obert Ballesta és conscient que haurà d'assumir canvis en el cartipàs i també haurà de plantejar-se si és millor mantenir-se en minoria o incorporar algun partit a l'equip de govern que li garanteixi estabilitat pel que queda de mandat. Reconeix que té algunes idees al respecte però es mostra molt prudent perquè primer vol parlar-ne amb l'oposició i, sobretot, amb el seu govern.  Reconeix que amb els nou regidors de CiU són "companys i amics" i que es coneixen des de fa temps perquè ell ha estat treballant "des de l'anonimat" pel projecte del partit a la ciutat. Per això, descarta que hi pugui haver tensions internes pel fet que l'alcalde arriba de nou en un equip de govern que ja fa anys que treballa plegat i on hi havia regidors que, obertament, havien dit que volien ser el relleu de Carles Puigdemont. "M'esforçaré al màxim per ser proper a tothom", s'ha compromès. Ballesta assegura també que picarà la porta de la Generalitat quan calgui. "Penso reclamar tot allò que sigui necessari per a la ciutat tantes vegades com calgui", ha manifestat. Preguntat sobre si espera que Girona surti beneficiada pel fet de tenir Puigdemont de president, assegura que això pot generar "més sensibilitat" envers els temes pendents a Girona. Un d'ells, per exemple, és el nou hospital Trueta. Segons Ballesta, l'hospital s'ha de mantenir dins el terme municipal de Girona perquè "hi ha qüestions de capitalitat que no es poden deixar perdre".

Summary: Albert Ballesta: "Em sap molt greu, són coses que no agraden però sóc conscient que he d'assumir l'error i punt"


El dispositiu contra els furts al metro dels Mossos d'Esquadra i la Policia Nacional ha acabat amb un detingut per recerca policial per furt al metro i amb 30 persones traslladades a comissaria per la Llei d'Estrangeria. Segons han explicat els Mossos d'Esquadra, es tracta de persones multireincidents que ja se'ls ha identificat i detingut en altres ocasions al metro. Durant l'operatiu, que ha durat dues hores, han estat identificades 43 persones.

Summary: Un detingut i 30 traslladats a comissaria per la Llei d'Estrangeria en el dispositiu contra els furts al metro


L'Agència Catalana del Consum ha assegurat aquest dilluns que encara no acumula cap denúncia o reclamació per la crisi del coronavirus però pronostica que en sorgiran arran del nou decret a Itàlia, que obliga el confinament de 16 milions de persones del nord del país. "No poder viatjar a Itàlia ara ja és una causa de força major", ha assegurat el secretari d'Empresa i Competitivitat, Joaquim Ferrer, que ha recordat que fins a dia d'avui no hi havia cap tipus de restricció generalitzada de moviments a causa del covid-19 per part de l'OMS. "Per això, era difícil al·legar una causa de força major i intentar recuperar els diners o tenir una indemnització en cas de no poder volar. El cas d'Itàlia canvia el paradigma", ha vaticinat Ferrer. "Lògicament ara no és una decisió teva de no viatjar per precaució. Ara és el propi país que no et deixa entrar ni sortir. Aquí sí que hi ha una causa de força major amb la qual podràs fer la teva reclamació", ha insistit el secretari d'Empresa i Competitivitat. "El cas d'Itàlia serà la punta de llança que ens permetrà veure fins on podem arribar", ha reflexionat en veu alta Ferrer, que ha detallat els passos que el consumidor ha de fer si ha de viatjar al país transalpí o a qualsevol altre nació afectada pel covid-19. "Davant els dubtes, el primer que ha de fer és saber si té contractada una assegurança de cancel·lació. I, després, òbviament posar-se en contacte amb el proveïdor o prestador del servei: hotel, agència de viatge o companyia aèria", ha enumerat el secretari d'Empresa i Competitivitat.  "Si tot això no funciona i no s'està d'acord amb la solució que s'ofereix, ja es pot canalitzar la denúncia o la reclamació a través de l'Agència Catalana del Consum", ha valorat Ferrer, que ha precisat que estan "en permanent contacte" amb l'Agència Catalana del Turisme i altres departaments del Govern. "Anem seguint dia a dia, ja que el panorama és molt canviant", ha conclòs el secretari d'Empresa i Competitivitat.

Summary: Consum, sobre la crisi del coronavirus: "No poder viatjar a Itàlia ara ja és una causa de força major"


La portaveu d'ICV, Marta Ribas, ha valorat aquest dilluns la figura del nou president de la Generalitat, Carles Puigdemont, i ha assegurat que tindrà els habituals cent dies de gràcia. "Li haurem de donar l'oportunitat per demostrar si té perfil propi, si té personalitat pròpia i un projecte polític diferent del que pugui haver dictat Mas fins ara", ha assenyalat Ribas. "De moment, el que sí seria important és que la nova majoria catalana faciliti que no hi hagi un govern en contra dels interessos de Catalunya a l'estat espanyol. Això seria un bon gest del president Puigdemont valorat per molta gent", ha continuat la portaveu d'ICV. Per fer això possible, Ribas ha recomanat al nou president català que dialogui "en les properes hores" amb tots els líders polítics espanyols, des de Rajoy fins a Pablo Iglesias. "Crec que aquestes primeres hores poden ser decisives i importants. Cal tenir diàleg amb el president en funcions a l'Estat però també amb les forces polítiques que podrien construir altres majories i un govern alternatiu a Espanya", ha insistit la portaveu d'ICV. "Només amb diàleg es resolen les coses, i no amb immobilisme ni unilateralitat", ha recordat Ribas, que ha reiterat que la posició dels ecosocialistes tant al Parlament com al Congrés dels Diputats passarà per evitar un "xoc de trens" entre Catalunya i Espanya. "I apostar per l'única solució possible al conflicte, que és el referèndum. Ho hem fet fins ara, ho fem i ho seguirem fent", ha reflexionat en veu alta la portaveu d'ICV, que ha detallat que l'altre prioritat passa per construir "un ampli espai d'esquerres no sotmès al bipartidisme ni a la dretes catalanes i espanyoles".  Aquí, Ribas ha fet un incís i s'ha referit a l'acord entre la CUP i Junts pel Sí, que podria allunyar la formació anticapitalista d'aquesta "confluència d'esquerres". "Això serà la CUP qui haurà de debatre-ho i decidir-ho. De moment ha pres un acord polític que ha fet president un membre de CDC", ha valorat la portaveu d'ICV. "Ara però haurà de mirar més enllà i veure què li interessa més i quines polítiques i aliances estratègiques li interessen", ha assenyalat Ribas. "Crec que en aquest espai polític d'esquerres que s'està construint a Catalunya i s'ha evidenciat en les últimes municipals o generals s'hi podrien sumar o sentir còmodes", ha manifestat la dirigent d'ICV. "El que està clar és que ens seguirem trobant en moltes lluites, tant al carrer com al Parlament", ha reblat Ribas.  Mas, "desafortunat" Finalment, la portaveu d'ICV ha volgut valorar l'afirmació de l'expresident Mas on parlava de "corregir a través del pacte JxSí-CUP el mandat de les urnes". "Creiem que és una expressió completament desafortunada i gens compartida per la gent d'Iniciativa", ha comentat Ribas. "Reflecteix un concepte ben poc respectuós amb el que és la democràcia ja que la ciutadania parla a les urnes i no han de ser les negociacions a posteriori qui ho corregeixi", ha insistit la portaveu d'ICV. "Volem entendre que Mas es referia a travar acords polítics per tenir majories d'estabilitat parlamentària pel que duri la legislatura", ha conclòs Ribas.

Summary: ICV dóna cent dies de gràcia a Puigdemont: "Haurà de demostrar que té perfil propi i un projecte polític diferent"


L'Agrupació de Famílies per a una Elecció Educativa Segura ha demanat el tancament "immediat" de tots els centres on hi ha més de dos grups confinats amb un cas positiu. En un comunicat, ha assegurat que el tancament de centres amb més de dos grups confinats "arriba sempre tard, quan la transmissió comunitària ja ha causat desenes de positius". Ha alerta que la situació es troba "en fase d'agravament" i ha alertat que si es manté la "inacció" comunicaran la situació a la fiscalia "per la comissió de delictes entre els quals hi ha l'omissió del deure de socors i lesions imprudents". L'organització ha assegurat que s'estan produint "coaccions, obscurantisme i intimidacions" a escoles, equips directius i famílies.  El col·lectiu agrupa famílies que han decidit no portar els seus fills a l'escola en l'actual situació de pandèmia en considerar que no es donen les circumstàncies de seguretat necessàries. L'AFEES ha alertat del "risc imminent de trencadissa de l'assistència primària" i ha considerat una "ofensa" que entrin ONG en el sistema de realització de proves. L'agrupació ha criticat també l'aplicació del protocol i ha assegurat que el tancament de centres amb més de dos grups confinats "arriba sempre tard, quan la transmissió comunitària ja ha causat desenes de positius".  D'altra banda, ha demanat als consells escolars que convoquin reunions de manera urgent per avaluar la capacitat del centre de complir les mesures de seguretat i si constaten que no es poden complir, demanin el seu tancament. En aquest sentit, també demanen a alumnes i famílies que considerin "si volen assumir un risc que es pot evitar amb organització i recursos o si, del contrari, continuaran obeint un plantejament que només beneficia uns quants".

Summary: L'AFEES demana el tancament "immediat" de tots els centres escolars on hi ha més de dos grups amb un positiu


La presidenta del Parlament, Carme Forcadell, ha acusat l'Estat de voler "coartar la llibertat de debat" portant al TC la comissió d'estudi del procés constituent. "Aquesta comissió d'estudi entra dins la més estricta legalitat", ha assegurat Forcadell que afegeix que, de moment, no tenen constància del recurs i que l'única informació que tenen són les declaracions de la vicepresidenta del govern espanyol, Soraya Sáenz de Santamaría. Forcadell recorda que la funció del Parlament és la de portar a debat allò que preocupa a la ciutadania i, per això, creu que el recurs "no té base jurídica". La presidenta ha criticat que el govern espanyol "torni a utilitzar els tribunals en comptes del debat polític". Carme Forcadell ha afirmat que, de moment, no tenen constància ni han rebut cap notificació sobre recurs al Tribunal Constitucional (TC) que la vicepresidenta del govern espanyol ha anunciat aquest divendres.  Tot i això, la presidenta del Parlament ha assegurat que "no contemplen" que aquest recurs pugui prosperar perquè entenen que no té base jurídica .  "La comissió d'estudi del procés constituent entra dins la més estricta legalitat, dins allò que ha de fer el Parlament", ha afirmat. Segons Forcadell, oposar-se a aquesta comissió seria "coartar la llibertat de debat del Parlament, que és l'espai on s'ha de debatre". "Tot allò que està al carrer i que interessa als ciutadans, s'ha de debatre en seu parlamentària", ha exposat.  Forcadell apunta que aquest recurs és "un episodi més" de la manera d'actuar del govern espanyol. "Sempre han utilitzat els tribunals en comptes d'utilitzar els recursos polítics, això no és una solució i menys en aquest cas perquè no hi ha base jurídica", ha conclòs Forcadell.

Summary: Forcadell acusa l'Estat de "coartar la llibertat de debat" portant al TC la comissió d'estudi del procés constituent


L'Estat ha iniciat els tràmits per impugnar l'acord que estableix la creació d'un sindicat de prostitutes, anomenat Organització de Treballadores Sexuals (OTRAS), amb seu a Barcelona. El BOE del 4 d'agost publicava la resolució de la direcció general de Treball amb aquest acord. La ministra de Treball, Magdalena Valerio, ha reconegut que no tenia cap coneixement d'aquest acord, que s'ha endut una "sorpresa" i que s'ha fet a les seves esquenes. "La persona que porti això m'haurà d'explicar per què no m'ha explicat que estava en tramitació", ha manifestat. La ministra, visiblement indignada, ha dit que com a membre "d'un govern feminista mai hauria donat l'ok a publicar l'acord al BOE". "M'han colat un gol per l'esquadra", ha reconegut. Valerio recorda que la prostitució és il·legal a l'Estat i que el seu govern no pot donar suport a una activitat que "vulnera els drets fonamentals d'homes i dones que per necessitat o situacions diverses han de cedir els seus cossos perquè un tercer abusi d'ells".  El Ministeri de Treball ja ha donat les indicacions a l'Advocacia de l'Estat per tal que comenci els tràmits per impugnar un acord que el seu propi govern ha publicat al BOE (es coneix com a anul·lació d'ofici). La ministra Valerio ha reconegut que s'ha aprovat la creació d'un sindicat de treballadores sexuals i que el seu govern ho ha avalat i ha dit que faran tots els passos legals perquè l'acord sigui declarat "nul de ple dret".  Ara bé, assegura que no en tenia cap coneixement i que s'ha fet completament a les seves esquenes. "Ho desconeixia per complet i no es poden ni imaginar els sentiments que tinc, quan ho vaig saber vaig tenir un dels disgustos més grans de la meva carrera professional i política", ha explicat davant dels mitjans de comunicació a la sortida de la comissió de Treball, Migracions i Seguertat Social al Congrés.  Reaccions de Pedro Sánchez des de Colòmbia  També se n'ha fet ressò del tema el mateix president del govern espanyol, Pedro Sánchez, que es troba fent una gira per llatinoamèrica. Des de Colòmbia, ha penjat un missatge al seu compte personal de Twitter on es podia llegir: "La prostitució no és legal a Espanya i aquest govern no donarà suport a cap organització on es reculli aquesta activitat il·lícita". En una segona piulada, el president espanyol afegeix: "El registre efectuat davant la Direcció General de Treball del Ministeri va ser un simple acte administratiu que no contenia errors de forma, però sí de fons. Aquest és un govern feminista, partidari de l'abolició de la prostitució".

Summary: L'Estat inicia els tràmits per impugnar la creació d'un sindicat de prostitutes amb seu a Barcelona


L'activista dels CDR Adrià Carrasco ha celebrat l'absolució de la també membre dels CDR Tamara Carrasco, però ha denunciat que l'estat espanyol hagi utilitzat "acusacions desorbitades" per instaurar "por" i reprimir les protestes independentistes. "Ens confirma que estàvem davant d'un muntatge polític, judicial i policial", ha dit en declaracions a l'ACN. Poc després de la detenció de la Tamara Carrasco, l'Adrià va fugir a Bèlgica abans que el detinguessin per les protestes posteriors a l'1-O. Encara investigat per presumptes desordres públics, l'Adrià no té clar que l'absolució de la Tamara l'ajudi a ell a tornar a Catalunya. "No hi posaria la mà al foc", ha assegurat.  Tanmateix, considera que la sentència "marca un precedent en el context dels CDR" i el seu dret a la protesta. L'Adri ha trucat a la Tamara just després de fer-se pública la sentència per compartir "l'alegria" per la seva llibertat i innocència. Ara bé, ha lamentat el "patiment" de la Tamara en aquests tres anys de procediment judicial. "Això ho han de pagar d'alguna manera", ha afirmat.

Summary: Adrià Carrasco sobre l'absolució de Tamara Carrasco: "Estàvem davant d'un muntatge polític, judicial i policial"


Ja han sortit a la llum les primeres imatges dels terroristes del 17-A preparant els atemptats. Amb l'aixecament parcial del sumari, el diari 'La Razón' publica aquest dilluns diverses fotografies dels jihadistes de Ripoll fabricant els cinturons d'explosius i de les bombones de butà acumulades a la casa d'Alcanar. "Això us farà molt de mal"; "aquest és el verí que us posarem, enemics d'Al·là"; "A patir! Enemics d'Al·là!, això és perquè sapigueu que el musulmà té honor i força", "amb els vostres diners ens preparem per matar-vos", "això fa molt de mal" o "tot el que tenim preparat, us en penedireu d'haver nascut, sobretot vosaltres Mossos d'Esquadra". Aquests són algunes de les frases i comentaris que els terroristes feien mentre fabricaven els artefactes explosius a la casa d'Alcanar abans que volés pels aires. Estan a la memòria SD d'una càmera rescatada entre les runes, on els Mossos d'Esquadra han localitzat 98 arxius: 80 imatges, 16 vídeos i dos arxius il·legibles.

Summary: Surten a la llum les primeres imatges del terroristes del 17-A preparant els atemptats


Un de cada tres estudis amb participació catalana són en oncologia ACN Barcelona.-Els principals centres de recerca catalans participen cada any en una mitjana de 3.400 assajos clínics per provar noves teràpies i fàrmacs en pacients. Un de cada tres assajos clínics que es fan a Catalunya (el 37,6%) són en oncologia, seguits en nombre pels estudis per a teràpies per al sistema circulatori (8,8%), malalties de la sang i immunitàries (8%) i malalties infeccioses (6,3%), segons dades de l’Agència de Qualitat i Avaluació Sanitàries de Catalunya (AQuAS). El director general de Biocat, Jordi Naval, ha constatat que la qualitat, la seguretat, el reclutament ràpid de pacients i un cost més competitiu que a d’altres països fan de Catalunya "una destinació de referència mundial per als assajos clínics”. Un exemple és l'Hospital Vall d’Hebron, un dels més actius a Europa en assajos clínics. El 2017  va iniciar 301 nous assajos i va tenir més de 1.000 assajos en marxa amb més de 5.500 pacients. Només el 2017, Vall d’Hebron va reclutar més de 1.600 pacients nous per als seus estudis clínics, dels quals més de 1.000 eren oncològics. Altres centres de recerca catalans amb una intensa activitat d’assajos clínics són els vinculats a l’Hospital Clínic, Hospital de Bellvitge, Sant Pau, Hospital del Mar o Parc Taulí. El 60% dels assajos clínics en què participen els centres catalans són en fase III (41%) ó fase IV (19%), és a dir, en les fases més properes a la comercialització del fàrmac. El 20 de maig se celebra el Dia Internacional de l’Assaig Clínic en commemoració del primer estudi d’aquest tipus, iniciat l’any 1747 per un metge de l’armada britànica que intentava esbrinar la causa de l’escorbut que afectava els mariners de l‘època. Actualment s’autoritzen a Europa uns 4.000 nous assajos clínics cada any.

Summary: Catalunya participa en 3.400 assajos clínics per provar noves teràpies en pacients


El Govern està ultimant els tràmits administratius per a la licitació de les obres d'instal·lació de barreres paraallaus a l'aparcament de l'estació d'esquí de Tavascan (Lladorre). Aquesta actuació, que compta amb un pressupost previst de 685.000 euros, permetrà millorar la protecció i la seguretat de la zona, que se situa a peu de pistes, davant de possibles allaus. Aquesta actuació permetrà evitar allaus més avall de la cota 1.915 metres i que arriben a afectar l'aparcament, situat a la cota 1.700 metres, molt freqüentat per usuaris de l'estació i del refugi existent. El Departament de Territori i Sostenibilitat ha aprovat el projecte i a continuació durà a terme la publicació de la licitació de l'obra. Es preveu que la implantació dels paraallaus estigui finalitzada abans de la pròxima temporada d'hivern. L'Institut Cartogràfic i Geològic de Catalunya ha analitzat la zona d'allau que afecta l'aparcament de l'estació. Aquesta zona es troba actualment protegida amb barreres paraallaus entre les cotes 2.015 a 1.915 metres, que eviten el desencadenament d'allaus des de les cotes superiors. Estació d'esquí de Tavascan L'estació d'esquí i activitats de muntanya de Tavascan, a la Pleta del Prat, està situada al municipi de Lladorre. De Lladorre a la Pleta del Prat s'accedeix per una carretera asfaltada de prop de 10 km de llargada i que passa per l'embassament de Graus i posteriorment per Quanca. Durant l'hivern, l'estació de muntanya dona feina (refugi, estació, transport, monitors) a unes 30 persones, la majoria veïns del municipi de Lladorre i rodalies. A peu de pistes, el refugi té una capacitat de 50 places, amb un servei de restauració i lloguer de material.

Summary: El Govern aprova el projecte per implantar barreres paraallaus a l'aparcament de l'estació d'esquí de Tavascan


El Parlament Europeu ha condemnat aquest dijous la manca de solidaritat dels estats membres de la Unió Europea, que només han reubicat un 11% dels 160.000 refugiats que es van comprometre a repartir-se el setembre del 2015. En una resolució, els eurodiputats han expressat la seva “decepció” per l’actitud dels governs estatals, que segons les últimes xifres oficials només han acollit 18.770 refugiats des dels camps de Grècia i Itàlia. “Només un grapat d’estats han fet la feina, és profundament injust”, ha denunciat el president del Parlament, Antonio Tajani, que ha instat la Comissió Europea a “garantir que es respecta l’estat de dret”. “La solidaritat requereix d’acció, no només de paraules”, ha destacat.  La resolució sobre els refugiats s’ha aprovat per una àmplia majoria, amb 398 vots a favor, 134 en contra i 41 abstencions. “El Parlament Europeu s’ha mostrat gairebé unànime en la denuncia del gran fracàs i manca de voluntat política dels estats per complir els seus compromisos d’acollida de refugiats”, ha destacat l’eurodiputat d’ICV, Ernest Urtasun, en un comunicat.  L’ecosocialista ha instat la CE ha “iniciar sense cap retard els procediments d’infracció” contra els estats que no han acollit refugiats, com Hongria, Polònia o Àustria. El comissari d’Interior de la CE, Dimitrios Avramopoulos, va assegurar a principis de setmana des d’Estrasburg que si no hi ha progressos de cara al juny Brussel·les es plantejarà l’obertura de sancions. “No és una qüestió de capacitat, sinó de manca de voluntat política. A Catalunya, societat civil, ajuntaments i Govern ens hem manifestat públicament demanant acollir i no podem fer-ho perquè depenem de l’Estat espanyol i aquest no compleix”, ha lamentat l’eurodiputat d’ERC, Josep Maria Terricabras.  En la mateixa línia, l’europarlamentari Jordi Solé ha dit que Espanya “s’hauria d’acostumar a complir els seus compromisos” perquè “amb prou feines ha arribat als 900 refugiats tres mesos abans que s’acabi el termini”. “Estem preparats per ajudar, volem acollir i volem un govern que compleixi el que promet”, ha remarcat.   En total, els estats europeus s’han repartit 18.770 persones des dels camps de refugiats de Grècia i Itàlia. D’aquestes, Espanya n’ha acollit 886, mentre que estats com França 3.404, Alemanya 4.478 o Finlàndia 1.443. Portugal ha acollit 1.302 refugiats, Holanda 1.776 i Bèlgica 551.

Summary: El Parlament Europeu condemna els estats per haver reubicat només un 11% dels refugiats


L'activista investigat per les pintades a la subdelegació del govern espanyol ha estat detingut aquesta tarda a Girona. Segons ha explicat la seva advocada, la policia se l'ha endut del seu lloc de feina. El jove, Lluc Huguet, que està investigat per suposats delictes de desordres públics i danys arran de les protestes del 25 de març, va decidir desobeir i no es va presentar al jutjat, que ara ha ordenat la seva detenció. El dia que estava citat membres del col·lectiu La Forja Jovent Revolucionari del Gironès es van concentrar a les portes dels Jutjats de Girona amb la pancarta 'Si ataquen el jovent no hi ha futur" per donar-li suport. El jove va afirmar aleshores que la denúncia que va arribar al jutjat és un cas "clar" de persecució" perquè pertany a una organització juvenil independentista.

Summary: Detenen l'activista investigat per les pintades a la subdelegació del govern espanyol a Girona


L’escrit assegura que la tramitació de la Llei del referèndum ha estat un atac “grotesc” a la Constitució ACN Madrid.-L’incident d’execució de sentència de 34 pagines que el govern espanyol ha registrat aquest dimecres al Tribunal Constitucional contra l’admissió a tràmit de la Llei del referèndum emplaça els magistrats a tramitar l’incident d’execució de sentència de manera “preferent i urgent” donada “l’extremada rellevància constitucional del cas”. De fet, reclama als magistrats que es pronunciïn “tan aviat com sigui possible”. El document, al que ha tingut accés l’ACN, carrega contra la presidenta i la Mesa del Parlament i assegura que l’ús de l’article 83.1 del Reglament per forçar la votació de la Llei constitueix un atac “grotesc” a la Constitució i a l’autoritat del Tribunal Constitucional, a més d'una infracció “palmària i evident” dels articles 164.1 de la Constitució i 87.1 de la Llei del TC que estableix l’obligació de complir les resolucions del tribunal. El document assegura que la presidenta del Parlament, Carme Forcadell, i els membres de la Mesa que han donat llum verda a la Llei han incomplert de manera “frontal” les resolucions del Tribunal Constitucional 259/2015, 141/2016, 170/2016 i 24/2017, així com les providències de l’1 d’agost i del 13 de desembre del 2016 que establien que cap administració pot fer passos encaminats a fer realitat el procés d’independència.  Segons l’escrit, la tramitació de la Llei del referèndum per part de la Mesa del Parlament suposa un pas més en “l’execució del pla necessari per a la secessió” i han esdevingut un “graó imprescindible perquè una llei clarament inconstitucional i contrària a múltiples resolucions prèvies del Tribunal Constitucional, com és la Llei del referèndum, pugui ser finalment aprovada al Parlament de Catalunya”.  L’executiu espanyol argumenta que els acords impugnats tenen com a objectiu un aspecte “de la màxima gravetat i transcendència constitucional que no és altre que permetr la ruptura amb la Constitució espanyola mitjançant l’aprovació de l’instrument normatiu que serveixi de cobertura a la convocatòria d’un referèndum de la independència de Catalunya de l’Estat espanyol i el procés constitutiu en el seu conjunt”.  En aquest sentit, assenyala que els membres de la Mesa que han donat llum verda a la tramitació de la Llei “no només incompleixen de forma grossera els requeriments previs del TC d’abstenir-se de dur a terme actes” contra les seves resolucions, “sinó que entren en contradicció també amb els reiterats pronunciaments del Tribunal sobre la inconstitucionalitat de qualsevol iniciativa legislativa que suposi un referèndum d’autodeterminació de Catalunya”. Per aquests motius l’executiu demana la suspensió de cinc actuacions del Parlament: l’admissió a tràmit per part de la mesa; la desestimació de les peticions de reconsideració formulades per Cs, PSC i PP; la introducció de la votació a l’ordre del dia; l’acord per a la supressió des tràmits de procediment legislatiu, i per últim “tots els actes subsegüents de tramitació del procediment”.  A més, com ja ha anunciat Soraya Sáenz de Santamaría, el document demana al tribunal que “procedeixi a deduir testimoni”, és a dir que enviï a la Fiscalia, “per exigir responsabilitat penal” contra la presidenta del Parlament, Carme Forcadell, i els cinc membres de la Mesa que han votat a favor de tramitar la Llei. A tots ells els atribueix una vulneració de l’article 87.1 de la Llei del TC segons el qual “tots els poders públics estan obligats al compliment del que el TC resolgui”. També li demana que “dedueixi testimoni” a “qualsevol altra persona que hagi participat en els fets descrits”.

Summary: El govern espanyol demana al TC que actuï de manera “urgent” donada la “extremada rellevància constitucional del cas”


Un dron ha sobrevolat aquest divendres la localitat de Sant Cugat del Vallès per demanar els ciutadans que respectin el confinament. L'aparell, que disposa d'un altaveu que va emetent un missatge d'alerta, sobrevolarà diferents espais de la ciutat. Segons ha explicat l'alcaldessa de la població, Mireia Ingla, "incidirà especialment en espais verds i parcs", perquè són les zones "on més està costant que la ciutadania compleixi amb el confinament". La iniciativa forma part d'una prova pilot que el consistori ha pogut dur a terme gràcies a l'empresa Mars Intelligence, responsable del dron. La batlle ha apuntat que avaluaran la seva utilitat i no descarta repetir l'experiència més endavant.

Summary: Un dron sobrevola Sant Cugat del Vallès per demanar als ciutadans que respectin el confinament


El Tresor espanyol ha adjudicat 4.545,71 milions d'euros en la subhasta celebrada aquest dijous després de rebre un volum de peticions d'inversors que ha arribat fins als 6.622,80 milions d'euros, amb una cobertura d'1,46 vegades més, segons ha informat el Ministeri d'Economia i Empresa. En obligacions a 5, 10 i 15 anys, el Tresor ha pogut col·locar l'emissió amb uns tipus més baixos i només en les obligacions a 8 anys el preu d'adjudicació ha estat més car per a l'emissor espanyol. En obligacions a 5 anys s'han adjudicat 1.289,44 milions d'euros, en deute a 8 anys 831,10 milions, a 10 anys 1.336,52 milions i a 15 anys 1.088,65 milions.  El Tresor espanyol porta adjudicats en deute a llarg termini, més d'un any, 91.500 milions d'euros des que va començar l'any, cosa que suposa el 69,7% de la previsió d'emissió per aquest exercici que s'enfila fins als 131.300 milions d'euros.        La previsió anunciada per aquesta subhasta celebrada aquet dijous era arribar a una adjudicació entre 4.000 milions i 5.000 milions d'euros. Finalment, el Tresor ha tancat l'emissió en 4.545,71 milions d'euros, quedant-se en la franja mitja de l'objectiu.  Obligacions a 5 anys  En obligacions amb amortització al juliol del 2023, a 5 anys, el Tresor ha adjudicat 1.289,44 milions d'euros després de rebre un volum de peticions d'inversors de 2.009,44 milions d'euros, amb una ràtio de cobertura d'1,6 vegades més.  El tipus d'interès mig d'aquest emissió de 1.289,44 milions euros s'ha situat en el 0,313%, amb una rendibilitat per l'inversor més baixa que el preu tancat en l'última subhasta celebrada el 21 de juny passat que va ser del 0,336%, 2,3 punts bàsics més barat per al Tresor. La diferència d'aquest producte amb Alemanya ha estat de 61 punts bàsics, 2 punts bàsics més alta que al juny.  Obligacions a 8 anys En obligacions amb amortització al juliol del 2026, a 8 anys, el Tresor ha adjudicat 831,10 milions d'euros després de rebre un volum de peticions d'inversors de 1.161,10 milions d'euros, amb una ràtio de cobertura d'1,4 vegades més.  El tipus d'interès mig d'aquest emissió de 831,10 milions euros s'ha situat en el 0,953%, amb una rendibilitat per l'inversor més alta que el preu tancat en l'última subhasta celebrada el 21 de juny passat que va ser del 0,699%, 25,4 punts bàsics més car per al Tresor. La diferència d'aquest producte amb Alemanya ha estat de 86 punts bàsics, 2 punts bàsics més alta que al juny.  Obligacions a 10 anys En obligacions amb amortització al juliol del 2028, a 10 anys, el Tresor ha adjudicat 1.336,52 milions d'euros després de rebre un volum de peticions d'inversors de 1.963,59 milions d'euros, amb una ràtio de cobertura d'1,5 vegades més.  El tipus d'interès mig d'aquest emissió de 1.336.52 milions d'euros s'ha situat en l'1,308 %,  amb una rendibilitat per l'inversor més baixa que el preu tancat en l'última subhasta celebrada el 7 de juny passat que va ser de l'1,406%, 9,8 punts bàsics més barat per al Tresor. La diferència d'aquest producte amb Alemanya ha estat de 104 punts bàsics, 12 punts bàsics més alta que al juny.  Obligacions a 15 anys  En obligacions amb amortització al juliol del 2033, a 15 anys, el Tresor ha adjudicat 1.088,65 milions d'euros després de rebre un volum de peticions d'inversors de 1.488,68 milions d'euros, amb una ràtio de cobertura d'1,4 vegades més.  El tipus d'interès mig d'aquest emissió de 1.088,65 milions d'euros s'ha situat en l'1,798%, amb una rendibilitat per l'inversor més baixa que el preu tancat en l'última subhasta celebrada el 21 de juny passat que va ser de l'1,830%, 3,2 punts bàsics més barat per al Tresor. La diferència d'aquest producte amb Alemanya ha estat de 119 punts bàsics, 9 punts bàsics més alta que al juny.

Summary: El Tresor col·loca 4.545 milions d'euros en deute a llarg termini


Durant quatre segles les restes del castell de Segur (Veciana, Anoia) van quedar enterrades pel pas del temps i l'acumulació de runa i vegetació. Ara, una campanya arqueològica ha permès treure a la llum una part del castell, que està situat a un turó de 806 metres d'altitud. Segons ha explicat a l'ACN el director de la intervenció arqueològica, Eduard Píriz, la primera documentació del castell data del segle XI, tot i que al voltant de l'any 1503 el castell es va reconvertir en un palau fins que el 1616 va ser enderrocat. Alguns dels elements que han quedat al descobert amb l'excavació són dues torres i el mur exterior de l'edificació, parets interiors i també un túnel subterrani. L'objectiu del consistori és que, en un termini màxim de tres anys, tot el recinte sigui visitable.  El municipi de Veciana havia arribat a tenir fins a quatre castells al seu terme municipal, la majoria dels quals no en queda cap testimoni. Les úniques restes que se sabia que existien eren les del castell de Segur –declarat Bé Cultural d'Interès Nacional (BCIN)-, però es trobaven amagades sota una muntanya de terra i vegetació. Gràcies a una subvenció de la Diputació de Barcelona, l'Ajuntament de la població va poder redactar un Pla Director per definir com havia de ser la consolidació, restauració i conservació de les restes de l'edificació.  Ara, el consistori està duent a terme una campanya d'excavacions per destapar les restes arqueològiques amb l'objectiu de museïtzar-les en un futur proper. Segons ha explicat el batlle de la població a l'ACN, Jordi Servitje, en una anterior campanya es va procedir a retirar tota la sorra i vegetació que s'havien anat acumulant damunt de les restes del castell en els últims quatre segles. De fet, el castell es va enderrocar l'any 1616 i, a partir d'aleshores, "primer va servir com a cantera de pedra i, més tard, es va anar omplint de runa", ha detallat Servitje. "Fa dos anys no es veia res de res i no teníem ni idea del que ens podria sortir", ha apuntat el batlle.  L'arqueòleg que dirigeix les obres, Eduard Píriz, ha explicat que es té constància que el castell existeix des del segle XI i que va tenir activitat ininterrompuda fins l'any 1616, quan va ser enderrocat en plena lluita de les autoritats de l'època contra el bandolerisme. En el seu origen, ha explicat Píriz, la zona de Veciana era "terra de frontera" i "s'hi van establir una sèrie de nobles i gent normal que buscava terres noves". Segons l'arqueòleg, el castell de Segur es feia servir, principalment, "com a castell de control i domini de la població i de les terres". Amb el pas del temps, però l'edificació va anar patint diverses ocupacions i setges fins que l'any 1503 els senyors de Calders "reconverteixen el castell en una mena de palau".  De fet, les restes que s'estan descobrint corresponen precisament a l'última època de funcionament del castell. En aquest sentit, Píriz ha explicat que, fins ara, s'han destapat dues torres circulars, el mur exterior del recinte del castell, així com també algunes dependències internes de l'edificació i un túnel subterrani. A més, també s'ha trobat una quantitat abundat de fragments de ceràmica del segle XV i XVI com ara plats, olles o pots. Tot i això, l'arqueòleg ha explicat que "les coses de més valor se les van endur abans d'enderrocar el castell o bé van ser espoliades posteriorment".  La intenció del consistori és que totes aquestes restes siguin visitables en un termini màxim de tres anys. El batlle de la població ha relatat que "les obres relacionades amb el patrimoni són molt lentes i costoses", però ha expressat que és una intervenció que "fa molta il·lusió al consistori". Servitje ha explicat que intentaran buscar subvencions d'administracions superiors per poder finançar les properes campanyes, però ha deixat clar que "no tornarem a aixecar el castell de nou perquè no sabem com era i seria un fals històric". "El que farem serà consolidar la part que hem trobat, posar elements de seguretat per tot arreu i col·locar plafons informatius per explicar la seva història", ha detallat el batlle.

Summary: Una intervenció arqueològica treu a la llum les restes del castell de Segur (Veciana) 400 anys després de ser enderrocat


El portaveu de Cs al Congrés, Juan Carlos Girauta, concorrerà a les eleccions generals del 28 d'abril per Toledo perquè s'exilia, ja que no se sent "còmode" vivint a Catalunya. Ho ha afirmat en una entrevista a 'Aquí Cuní' de SER Catalunya, on ha explicat que fa mesos va decidir fer "un punt i a part" i marxar de Catalunya. "Fa un any i mig que he d'anar amb escorta i faig una vida que no m'agrada", ha dit. En la mateixa línia, ha assegurat que se sent "consternat" per una societat que considera "trencada en dos". El portaveu de la formació taronja a la cambra baixa ha admès que llença la tovallola "personalment", però no "políticament": "Que ningú s'equivoqui amb això, marxar de Catalunya és la meva opció personal". Girauta ha assegurat que quan el poder polític planteja els assumptes en codi "binari", com creu que ha fet "el nacionalisme català" des del president Mas, "les societats es poden trencar, que és el que ha passat a Catalunya". En aquest sentit, ha dit que el fan sentir "estrany" a casa seva i que no és català. Girauta ha dit que, tot i que des de Toledo, no deixarà de defensar les mateixes idees, també en clau catalana, perquè "la presència de personatges com Torra a les institucions representa el principal obstacle per la normalitat del país". "Continuaré sent representant del poble espanyol, dins del qual està Catalunya", ha afegit Girauta, que creu que no se'l pot retreure una posició "victimista" en tot plegat i que ha explicat que no li "agrada" parlar de "sentiments" quan parla de política.

Summary: Girauta diu que s'exilia de Catalunya perquè no se sent "còmode" vivint-hi


La defensa del president de la Generalitat, Quim Torra, ha demanat que se suspengui el judici davant del Tribunal Superior de Justícia de Catalunya (TSJC) perquè puguin comparèixer com a testimonis els membres de la Junta Electoral Central (JEC) que van denunciar davant de la fiscalia el fet que Torra no acatés inicialment la seva ordre de retirar el llaç groc i la pancarta a favor dels polítics presos del balcó del Palau de la Generalitat. Segons l'advocada Isabel Elbal, Vox ha pogut citar com a testimoni un altre denunciant, en aquest cas el portaveu de Cs al Parlament, Carlos Carrizosa, que va denunciar la presència del llaç davant la JEC, tot i que finalment qui va presentar la denúncia a la fiscalia va ser la pròpia JEC.

Summary: La defensa de Torra demana suspendre el judici perquè els membres de la JEC declarin com a testimonis


El portaveu del PDeCAT retreu al socialista el 155 i la seva actitud amb Torra, i fia el seu vot al que el candidat pugui aportar sobre la crisi de Catalunya ACN Madrid.-El portaveu del PDeCAT al Congrés dels Diputats, Carles Campuzano, ha aprofitat el seu torn d’intervenció al debat de la moció de censura contra Mariano Rajoy per avisar al candidat del PSOE, Pedro Sánchez, que si els seus diputats acaben del seu costat en la votació no serà de manera entusiasta. I és que Campuzano creu que el socialista “té una oportunitat” per demostrar “que no són el mateix que el PP”. “Nosaltres som escèptics, recelem. Hem viscut el que hem viscut, hi ha molt dolor a Catalunya. Hi ha molta indignació”, ha dit el diputat, tot atribut al PSOE i al candidat “part de la responsabilitat en el deteriorament de la situació política actual” i especialment per la crisi de Catalunya. Així, ha retret a Sánchez el tracte que ha tingut en aquesta qüestió, el suport al 155, que hagi estat “callat davant la repressió i la vulneració de drets i llibertats, apuntant-se a la subhasta nacionalista amb Cs, i arribant a ofendre a la màxima institució catalana, el president de la Generalitat”. “D’entrada, confiança no en tenim molta. Però diuen no ser el mateix que el PP i avui ha fet algunes afirmacions que valorem i no ens poden passar per alt”, ha afegit el portaveu del PDeCAT.  És per això que Campuzano ha fiat el vot del PDeCAT a la moció de censura al que pugui aportar Sánchez sobre Catalunya i com resoldre la crisi. “A molts ciutadans els costarà entendre el nostre vot –si voten sí-. Poden entendre que és perquè Rajoy marxi, i en això a Catalunya hi ha unanimitat. Però no és tan evident que entenguin que li donem suport. Va a dependre de vostè. Estarem molt atent a la rèplica que encara queda”, ha dit dirigint-se al candidat socialista.  Amb tot, Campuzano creu que els ciutadans “es mereixen que ens donem una última oportunitat per buscar una sortida democràtica”. “Val la pena aprofitar l’oportunitat”, ha dit, tot apostant per “dialogar i acordar” en una nova etapa que busqui “una solució política a un conflicte que és polític”. “Es tracta de reconèixer’ns com a  interlocutors vàlids per encarrilar la solució política”, ha demanat.  La part inicial de la seva intervenció, però, ha servit a Campuzano per criticar Rajoy i el seu govern, tot afegint que mereix la moció de censura pel tracte a Catalunya i a l’independentisme, pels casos de corrupció, i per l’enquistament de pràctiques poc democràtiques que atribueix al seu executiu. “La crisi de l’Estat espanyol és sistèmica i va més enllà del cas de corrupció. Té a veure amb la crisi catalana, amb la degradació del sistema judicial i amb la persistència de la cultura franquista en la societat”, ha sentenciat.

Summary: Campuzano es mostra “escèptic” amb Sánchez però demana “donar-se una oportunitat” aprofitant la moció


Les violacions denunciades a Catalunya durant el primer trimestre d'aquest any han augmentat un 35,8% respecte al mateix període del 2017, segons l'informe del Ministeri de l'Interior que recull dades facilitades pels diferents cossos policials. Així, un total de 110 violacions han estat denunciades en tres mesos, mentre que l'any passat havien arribat 81 casos a les comissaries. Pel que fa als altres delictes que atempten contra la llibertat i la indemnitat sexual, com són els abusos, augmenten un 14,5%, amb un total de 502 casos denunciats, pels 440 dels tres primers mesos de l'any passat. Per tant, els delictes contra la llibertat i la indemnitat sexuals pugen un 17,5% en global. Els robatoris amb força en domicilis, establiments i altres instal·lacions incrementen un 13,8%, amb un total de 8.899 casos denunciats. D'aquests, 6.937 van ser en interior de domicili, un 16,9% més que el primer trimestre del 2017. En aquests primers mesos, s'han produït 43.264 furts a Catalunya, un 15,8% més que l'any passat (37.363). El balanç trimestral del Ministeri de l'Interior recull dades facilitades pels Mossos d'Esquadra (també de l'Ertzaintza i la Policia Foral de Navarra); la Guàrdia Civil, la policia espanyola i les policies locals al Sistema Estadístic de Criminalitat. A Catalunya s'han comès nou homicidis i assassinats durant el primer trimestre del 2018, dos menys que l'any passat. En grau de temptativa, se n'han comès 35, mentre que en el mateix període del 2017, es van produir 38 intents d'homicidi i assassinat. Pel que fa als delictes de lesions i baralla tumultuària, han augmentat un 11,5%, amb 727 casos denunciats, pels 652 de l'any passat. S'han denunciat tres segrests, mentre que l'any passat´se'n van registrar dos.   Quant als robatoris amb violència i intimidació, augmenten lleugerament i passen dels 5.142 que es van registrar en el primer trimestre de l'any passat als 5.209, 1,3% més. De robatoris de vehicles, se'n van denunciar 2.040, una xifra molt similar a la de l'any passat, amb 2.046 (0,3% menys). Els delictes per tràfic de drogues pugen un 8,2%, amb 610 casos (564 el 2017). En global, les infraccions penals recollides en el balanç trimestral pugen un 12,6%, amb un total de 109.288 (97.018 el primer trimestre de l'any passat).

Summary: Augmenten un 36% les violacions denunciades a Catalunya durant el primer trimestre del 2018


Dolors Montserrat ha acusat les ‘alcaldesses del canvi’, com Ada Colau (Barcelona) i Dolors Sabater (Badalona), de tenir “des protegides” les dones treballadores mentre la venda ambulant continua al carrer. “Que no ens donin lliçons, quan hi ha tantes dones autònomes es lleven a les sis del matí per aixecar la persiana del seu negoci mentre elles permeten el top manta”, ha etzibat en un acte de Mujeres en Igualdad organitzat aquest divendres amb motiu del 8-M. Al mateix temps, Montserrat ha carregat contra “l’independentisme feminista”, a qui ha retret que no condemni el “linxament” públic que, diu, ha rebut la secretària del Jutjat d’Instrucció 13 de Barcelona després d’haver declarat al judici del Procés. Montserrat ha reiterat insistentment que el PP “no accepta lliçons” dels col•lectius independentistes que “etiqueten” les dones “per no pensar com elles”. En un reguitzell de retrets, la diputada popular ha assenyalat, entre altres, les polítiques d’Ajuntaments com el de Barcelona. A parer de Dolors Montserrat, Colau està “posant en desigualtat” i “des protegint” les dones treballadores perquè no està sent suficientment taxativa contra fenòmens com el top manta, i l’ha acusat també de “permetre okupacions il•legals, fent fora dones que paguen la seva hipoteca”. En paral•lel, ha criticat les dones feministes que també són independentistes, a qui ha retret que aquesta setmana no hagin sortit en defensa de la secretaria del Jutjat 13 de Barcelona. “Estem fartes de l’independentisme que està assetjant, insultant i linxant a una dona pel sol fet d’exercir la seva funció pública”, ha sentenciat, arrencant els aplaudiments del centenar de persones que omplien la sala, mentre ha lamentat que “cap dona que es considera feminista ho hagi condemnat”.  Dolors Montserrat també ha refusat les “lliçons” del “feminisme d’esquerra”, assegurant que “vol senyalar les dones com a bones o dolentes en funció de si es participa o no a les manifestacions”. “Per no pensar com elles, ens etiqueten i ens diuen que nosaltres no defensem la llibertat”, ha afegit, en referència a un grup de noies feministes que prèviament havien escridassat els assistents a l’acte. “Nosaltres mai els ‘escratxaríem’”, ha asseverat, concloent que està “farta” del comunisme. Finalment, la diputada popular ha situat el partit com a garant de la seguretat. Així, ha fet bandera d’haver impulsat el pacte d’estat contra la violència de gènere, mentre també ha presumit d’haver modificat el Codi Penal per ampliar els casos de presó permanent revisable. Per a Montserrat, “això sí que és protegir les dones” i ha reivindicat que “ningú segresti el 8-M”, assegurant que el Dia de la Dona Treballadora “és de tots i, sobretot, del PP”.

Summary: Dolors Montserrat acusa les ‘alcaldesses del canvi’ de “des protegir” les dones treballadores “permetent” el top manta


El delegat del Govern a Madrid, Gorka Knörr, ha defensat que el diàleg es pot establir també en les situacions més complicades i que s'ha "d'aprofundir" si es plantegen solucions democràtiques al conflicte a Catalunya. En una compareixença a la Comissió d'Afers Institucionals (CAI) al Parlament, Knörr ha admès que la situació d'ara "no és fàcil" però ha afirmat que la feina que s'ha fet des de la Delegació de "complicitat, diàleg i empatia" es mantindrà en el temps. De fet, ha assegurat que tenen una actitud "proactiva" i de parlar "amb tothom que vulgui" parlar amb ells. "Quan estem en política, ens paguen per parlar no només amb amics, també amb gent que ens combat aferrissadament les nostres actituds polítiques", ha dit. El delegat del Govern a Madrid també ha explicat que el 95% de les activitats que s'organitzen és cultural, i ha defensat que precisament aquest àmbit és un vehicle important "d'entesa" i una arma per establir ponts de diàleg. També ha explicat que des de la delegació es mantenen relacions amb mitjans i també diplomàtics amb qui s'intercanvia informació. D'altra banda, ha defensat la pluralitat que defensa la delegació des de Madrid. Durant la comissió, la diputada de Ciutadans Sonia Sierra ha retret a Knörr les seves posicions polítiques i ha afirmat que ocupa el càrrec perquè és "nacionalista" i ha tingut "problemes amb la justícia". "Com a bon nacionalista, ha estat endollat", ha criticat Sierra, que ha preguntat al delegat de la Generalitat a Madrid si treballarà per aconseguir el millor per als catalans o si serà un "agitador" que parla de "presos polítics" i ja parla de "sentència injusta" encara que el Tribunal Suprem encara no ha fet públic el seu veredicte. Knörr, que ha comparegut davant la comissió per informar sobre les activitats i els projectes de la delegació a petició del PSC-Units, ha rebutjat contestar a les preguntes de la diputada de la formació taronja perquè l'objecte de la sessió no és examinar el seu "pensament personal". D'altra banda, ha defensat que el seu "compromís democràtic" és conegut.

Summary: Knörr defensa el diàleg en els moments "complicats" i diu que s'hi ha "d'aprofundir" si es planteja una solució democràtica


Josep Miquel Arenas, àlies Valtònyc, retreu a Pedro Sánchez que li donés suport des de l'oposició però no des de la Moncloa. A més, el raper adverteix que, tot i que no sap si hi ha possibilitats que el govern espanyol li ofereixi un indult, el rebutjaria de totes maneres perquè considera que un indult és per algú "que està penedit". "Només sé que quan Pedro Sánchez no era president em va donar suport i ara que és president no ho ha tornat a fer", lamenta en una entrevista a l'ACN. El cantant, que és a Bèlgica des de fa uns mesos, confia que el seu cas pugui crear un precedent com el de la crema de fotografies del rei, en què la justícia europea va fer prevaldre la llibertat d'expressió per sobre de les injúries a la corona. "Vull que el meu cas creï un precedent i que la justícia no pugui privar de llibertat mai més un raper ni impedir a la seva família de veure'l pel simple fet d'expressar-se", afirma Valtònyc. El mallorquí està convençut que haver triat el camí de "l'exili" a Bèlgica "ha valgut la pena" i es planteja, fins i tot, demanar-hi l'asil polític si s'esgota la via judicial. "Hem pogut fer moltes coses: hem internacionalitzat el cas, hem agilitzat el procés per anar al Tribunal Europeu de Drets Humans i hem demostrat que la justícia espanyola, l'Audiència Nacional, fa trampes", diu en relació a la decisió del jutge de Gant que ha descartat l'extradició automàtica per 'terrorisme'.Segons Valtònyc, haver evitat la presó marxant d'Espanya ha permès a més gent "obrir els ulls" davant de la seva situació: "Si no m'hagués exiliat, el meu cas no seria tan conegut", admet. Euroordre i asil polític a Bèlgica Valtònyc veu amb bons ulls el seu judici a Bèlgica i celebra que el jutge de Gant descartés ja a l'agost l'extradició automàtica que demanava la justícia espanyola en l'euroordre per 'terrorisme'. "Que comenci aquest procés nou, un judici, ja és molt més del que tenia a Espanya si m'hi quedava, perquè havia d'entrar a presó", recorda, indicant que l'únic que espera és "trobar justícia". Amb tot, reconeix que "poden passar moltes coses" i que hi ha la possibilitat que el jutge belga accepti l'euroordre per tots o per algun dels delictes que s'imputen al cantant. L'estratègia de la seva defensa, però, no contempla ni tan sols acceptar d'entrada cap extradició sense lluitar-la fins al final, encara que sigui pel delicte d'amenaces, que permetria que no entrés a presó tot i ser extradit. "Apel·larem", diu al ser preguntat per aquest escenari. Malgrat tot, reconeix, també contempla l'opció de demanar asil al país si l'estratègia de defensa no funciona. "Si al final s'esgoten les vies jurídiques i no ens queda apel·lar a cap institució, demanaré l'asil polític", conclou. Precedent a Europa El seu objectiu, però, és "crear un precedent a Europa" perquè la resta de rapers condemnats no hagin d'entrar a presó. "No crec que la música pugui fer enaltiment del terrorisme ni injuriar la Corona o amenaçar de mort", diu. En aquest sentit, remarca que no només s'ha exiliat per una opció "personal". "Està clar que la meva llibertat és molt important i va per davant de tot, però també sóc aquí pels altres, i de vegades allò personal importa menys que allò col·lectiu", reflexiona. Això no implica que Valtònyc no s'hagi imaginat a ell mateix a la presó. "Sí, és un escenari que pot passar perquè Bèlgica pot acceptar la meva extradició". Si Bèlgica decidís extradir-lo, Valtònyc tornaria a Espanya. Acataria diu, perquè no fer-ho no només el perjudicaria a ell sinó també als altres rapers perquè la seva intenció és arribar al TEDH el més ràpid possible, assegura.  "Crec en les persones, no en els partits" El cantant assegura que si no fos per l'expresident Carles Puigdemont -i el fet que aquest va marxar a Bèlgica fa prop d'un any- ell no seria a Brussel·les. Amb tot, manté que la seva relació amb l'expresident i els exconsellers a l'estranger és "purament amistosa i ideològica", no política. "A qui tinc més afecte és en Lluís Puig, per mi és una gran persona i un amic", expressa. "També ens uneix el sentiment que ens han tret de casa nostra i que no podem tornar, i de donar-nos suport mútuament, que ho necessitem", afegeix. Assegura que ell creu "en les persones i no en els partits", amb qui no té cap tipus de relació. "Jo crec que en aquests moments, tant aquí a l'exili com a Catalunya, hem de fer pinya i lluitar contra el feixisme, i això és el que és important", conclou. En aquest sentit, lamenta que hi hagi persones que han deixat de donar-li suport perquè diuen que està relacionat "amb la burgesia catalana". "Són persones que abans de ser d'esquerres són espanyols i si no entenen que aquest procés d'exiliar-me fa que hagi d'aprofitar tots els mitjans per donar el meu discurs i arribar a més gent és que no saben de què va això", els replica. Per altra banda, considera que els líders polítics de l'esquerra espanyola mai li han donat suport. "La solidaritat és molt més que fer un tuit o una declaració a la televisió però les bases de l'esquerra espanyola sí que m'han donat suport i ho segueixen fent", afegeix. Carrera musical La situació personal que està afrontant Valtònyc per les lletres d'algunes de les seves cançons, diu, no el farà abandonar la seva carrera musical. "Jo considero que sóc aquí per la meva ideologia i perquè sóc un militant polític, de moment no tinc pensat canviar la meva forma de pensar", assenyala. El raper confessa que ara per ara no sap on serà o què serà d'aquí a un any però intueix que, de moment, no deixarà el micròfon. "La meva idea és seguir fent el que faig, que és denunciar el feixisme a Espanya i utilitzar la música com a eina de transformació social; mentre cregui que fent música estic complint amb el meu deure social, la seguiré fent", apunta. "Quan trobi que no és útil, faré una altra cosa", sentencia. Situació jurídica Cal recordar que el músic va marxar a la capital belga després que el Tribunal Suprem el condemnés a tres anys i mig de presó pels delictes d'enaltiment del terrorisme, injúries a la Corona i amenaces per les lletres de diverses cançons que va escriure i pujar a Internet. El proper 17 de setembre el jutjat de Gant farà pública la resolució sobre el seu cas i es pronunciarà sobre si creu que els fets pels quals se l'acusa constitueixen o no un delicte (i quin o quins) a Bèlgica. És a dir, si hi ha o no la doble incriminació necessària per extradir-lo a Espanya d'acord amb la normativa de l'euroordre. Els advocats de Valtònyc -Gonzalo Boye, Paul i Simon Bekaert- confien que el 17 hi haurà una "molt bona resolució" i argumenten que la sentència espanyola és contrària a les resolucions del Tribunal Europeu dels Drets Humans (TEDH), en especial en relació a l'article 10 sobre la llibertat d'expressió.

Summary: Valtònyc retreu a Sánchez que li donés suport des de l'oposició però no des de la Moncloa i descarta acceptar un indult


La confiança en l'economia espanyola ha augmentat "amb força" aquest agost, segons les darreres dades de la Comissió Europea. L'optimisme de les empreses i consumidors espanyols ha crescut gairebé dos punts respecte al juliol i se situa per sobre de la mitjana a l'eurozona (0,4 punts) i a la Unió Europea (-0,6 punts). El declivi al conjunt de la UE es deu "principalment" al "fort deteriorament" de la confiança econòmica al Regne Unit, segons la CE. A la zona euro, l'optimisme econòmic s'ha mantingut estable a França, però s'ha reduït a Alemanya i a Itàlia. A principis d'estiu Brussel·les va elevar la previsió de creixement d'Espanya fins al 2,3% del PIB per al 2019, dues dècimes més que a la primavera. La CE va millorar els pronòstics per un augment del PIB "més fort de l'esperat" en el primer trimestre del 2019. En canvi, el pronòstic de creixement de l'eurozona per al 2019 és del 1,2% del PIB i es va reduir lleugerament per al 2020 en un 1,4%. Unes xifres que constaten l'alentiment de l'economia de l'euro que en els darrers quatre anys havia crescut al voltant del 2% del PIB. En aquest context, Brussel·les va alertar dels "riscos importants" per a l'eurozona derivats de les tensions comercials internacionals i la inestabilitat política mundial.

Summary: L'optimisme econòmic a Espanya "creix amb força" a l'agost i se situa per sobre de la mitjana a l'eurozona


Vilanova i la Geltrú ha inaugurat oficialment el Carnaval amb la tradicional festa de la merengada, que aquest cop ha comptat amb Carles Puigdemont com a protagonista. Una caricatura del president i líder de Junts per Catalunya s'amagava dins la merenga central de la festa, que ha quedat feta miques quan el pastisser Jaume Blanch l'ha despenjat des d'un balcó de damunt del seu establiment, al centre de la ciutat. Centenars de nens i nenes n'han volgut agafar un bocí per empastifar-se i defensar-se en una batalla dolça que és tot un símbol del Dijous Gras vilanoví. Després de la bogeria dels més petits, aquest vespre les entitats de la ciutat celebraran diferents xatonades com a preludi de les merengades adultes, que arribaran ben entrada la nit. Merengues i xató marquen, així, l'inici de set dies de bogeria, amb l'Arrivo de divendres i les Comparses de diumenge com a actes principals.

Summary: Vilanova i la Geltrú viu una dolça batalla de merenga amb Puigdemont com a protagonista


Hi apareixen ciutadans guardant les estelades i donant la benvinguda a la república ACN Barcelona.-L'Assemblea Nacional Catalana (ANC) ha fet públic en les darrers hores el primer espot de la campanya a favor del sí acomiadant-se de les estelades i donant la benvinguda a una nova república. Hi apareixen, per una banda, diverses persones que retiren estelades de balcons i carrers, les guarden en un calaix o les esborren d'una paret amb pintura en considerar que ja no les necessitaran més per reclamar la independència i un operari que retira el cartell d'entrada d'un poble adherit com a Municipi per la Independència; i, per l'altra, missatges com 'hola llibertat', 'hola futur', 'hola país' i, finalment, 'hola república'. L'anunci està disponible al canal de Youtube de l'ANC.

Summary: L'ANC llença el primer espot de la campanya a favor del Sí


El govern municipal de Torredembarra (Tarragonès), format per ERC, PSC i Alternativa Baix Gaià (ABG), ha sortit en defensa de "l'honestedat" del regidor d'Acció Social i tercer tinent d'alcalde, Lluís Suñé. Suñé va ser assenyalat, el passat divendres, per haver fet un ús fraudulent durant quatre anys del subministrament elèctric en el restaurant que regentava al municipi, l'Auca Taverna, informació que va confirmar Endesa a l'ACN. L'equip de govern de Torredembarra ha emès un comunicat on ratifiquen la confiança en el regidor i el "manteniment del pacte de govern". Des del govern municipal de Torredembarra han insistit que no hi ha cap denúncia contra el regidor i que Suñé ha prepara accions judicials.

Summary: L'equip de govern de Torredembarra defensa "l'honestedat" del regidor acusat de punxar la llum del seu restaurant


Iceta reclama per carta que s'iniciï una ronda de contactes amb els grups per "analitzar la situació"  ACN Barcelona.-El grup parlamentari del PSC i Units per Avançar ha adreçat aquest dimarts una carta al president del Parlament, Roger Torrent, en què li sol·licita formalment que suspengui el ple d'investidura convocat aquesta tarda ja que "no es compleixen les condicions establertes pel Tribunal Constitucional", fixades aquest cap de setmana. La carta, que signen el president del grup Miquel Iceta i la seva portaveu Eva Granados, també demana a Torrent que enceti un període de consultes amb els representats dels grups parlamentaris per "analitzar la situació". Els socialistes, que ja van anunciar aquest dilluns la intenció de sol·licitar la suspensió del ple si es mantenien les condicions per a una investidura no presencial, n'han enviat també una còpia a la Mesa del Parlament, que s'ha de reunir previsiblement aquest dimarts al matí.  Al text, Iceta argumenta que la resolució del Constitucional estableix com a mesura cautelar la suspensió d'una investidura que no sigui presencial mentre decidir sobre l'admissió a tràmit. I també defensa que no tenen coneixement que Carles Puigdemont, candidat de JxCAT a la investidura, hagi demanat autorització judicial al Suprem per assistir a la sessió d'aquesta tarda com demanava també del Constitucional.

Summary: El PSC demana a Torrent la suspensió del ple d'investidura


La Comissió Permanent del Parc Nacional d'Aigüestortes no veu cap element contradictori amb la normativa existent al projecte d'ampliació de l'estació de Baqueira Beret cap al Pallars, concretament a la subàrea Bonaigua-Peülla, dins de la zona perifèrica del Parc Nacional. El president del Patronat del Parc, Josep Enric Llebot, ha dit que organismes superiors com la Ponència Ambiental de Lleida seran els encarregats de valorar que es respecti tots els elements ambients necessaris. Llebot ha afegit que el Parc Nacional s'ha limitat a dictaminar que el projecte es troba dins de la legalitat del Parc. Durant la reunió s'ha informat que durant aquest any es formularà la sol·licitud per aconseguir la Certificació Turística Starlight. Llebot ha demanat implicació de tot el territori per aconseguir-la. Durant la Comissió Permanent s'ha analitzat el Conveni del transport públic al Parc Nacional i s'ha acordat reunió la Comissió d'aquest sector per modificar el conveni. Llebot ha explicat que no hi haurà gaires aspectes a modificar però ha parlat de la necessitat d'unificar tots els taxis i que es reconeguin fàcilment. Altres aspectes que haurà d'abordar aquesta Comissió és vetllar perquè els nous taxis que entrin en funcionament siguin més ecològics i tinguin un menor impacte en el medi ambient. Introduir-ne algun preparat per a persones discapacitades també és una prioritat pel president Llebot. Actualment operen al Parc un total de 92 taxis; 25 a la parada d'Espot i 25 a la de Boí. La resta són de municipis que formen part del Parc Nacional Pel que fa al pressupost del 2017 per Parc Nacionat està previst que sigui de 2,7 MEUR. Respecte a l'any 2016 es manté la inversió. Per Josep Enric Llebot ''és un manteniment no satisfactori'' donat que durant anys la reducció de pressupost va ser important i costarà tornar a aquelles xifres.

Summary: Aigüestortes no veu cap element contradictori amb la normativa del Parc Nacional al projecte d'ampliació de Baqueira


Un dictamen preliminar del Tribunal de Justícia de la Unió Europea obliga les comercialitzadores d'electricitat a abonar uns 200 milions d'euros l'any destinats a assolir els objectius d'estalvi d'energia. Juliane Kokott, Advocada General del tribunal europeu, ha validat el sistema de contribucions al Fons Nacional d'Eficiència Energètica creat pel govern espanyol el 2014. Kokott subratlla que la directiva europea relativa a l'eficiència energètica imposa als estats membres determinades mesures amb la finalitat d'obtenir un estalvi en les vendes d'energia primària a clients finals fins al 2020 i, en aquest sentit, segons l'Advocada General del TJUE, s'obliga a determinades empreses del sector de l'energia a aconseguir aquest estalvi energètic. El dictamen de l'Advocada General no és vinculant a la decisió del tribunal europeu. Entre les companyies afectades hi ha Endesa, Engie España, Fortia Energía, Saras Energía, Viesgo Infraestructuras Energéticas, Villar Mir Energía i Enérgya VM Gestión de Energía, que s'han personat com a parts interessades en aquest procés judicial europeu.  Diverses companyies havien impugnat davant el Tribunal Suprem la llei d'aprovació de mesures urgents per al creixement, la competitivitat i l'eficiència perquè consideraven que la normativa espanyola era incompatible amb la directiva comunitària. Per això, el Tribunal Suprem va preguntar al TJUE si la regulació espanyola és compatible amb el dret de la UE, entre d'altres qüestions. L'Advocada General del TJUE considera que "és conforme amb la directiva imposar obligacions d'eficiència energètica només a determinades baules d'una cadena de subministrament, sempre que la selecció de les empreses obligades respongui a criteris objectius i no discriminatoris, extrem que haurà de ser examinat pel Tribunal Suprem".

Summary: Un dictamen preliminar del TJUE obliga les elèctriques a abonar uns 200 milions d'euros l'any per a l'estalvi d'energia


El jutjat de guàrdia de Blanes ha deixat en llibertat provisional el turista alemany de 19 anys detingut per agredir sexualment una noia de 17 a Lloret de Mar (Selva). Segons informa el TSJC, l'arrestat va passar a disposició judicial ahir i la magistrada va prendre declaració al detingut, a la víctima i a diversos testimonis. Els forenses van explorar el denunciat i la víctima. La fiscalia no va sol·licitar cap mesura cautelar i el jutjat va acordar la llibertat provisional del detingut, a disposició del jutjat sempre que sigui requerit. La Policia Local de Lloret va detenir el turista per una presumpta agressió sexual que va tenir lloc cap a les deu de la nit de divendres en un edifici d'apartaments del carrer Joaquim Mir de Fenals.  Segons va avançar el Diari de Girona i va confirmar l'ACN, víctima i agressor es coneixien ja que havien estat passant el dia conjuntament amb altres amics. Aquest fet va permetre una ràpida identificació del jove per part dels amics de menor. Després de l'agressió, un veí es va trobar la noia amb dues amigues més caminant pel carrer, i va ser ell qui va alertar la policia al saber què li havia passat a la víctima. L'agressió s'hauria produït quan la menor va haver de tornar al bloc d'apartaments on s'allotjava cap a les deu del vespre. Va ser aleshores quan el jove turista de 19 anys i de nacionalitat alemanya hauria agredit sexualment la noia al portal de l'edifici. Minuts més tard van arribar les amigues de la víctima que van començar a caminar buscant ajuda fins que es van topar amb el veí de Lloret que les va ajudar i va trucar a la Policia. Era la segona agressió sexual denunciada a la població. Els Mossos d'Esquadra continuen buscant un home per violar una noia de 21 anys la matinada del 28 de juny. Segons fons consultades per l'ACN, dilluns a la tarda la víctima va anar a la comissaria de Blanes per denunciar l'agressió sexual. Va relatar que tornava cap a casa després de sortir amb uns amics quan un home que no coneixia la va començar a seguir pel carrer mentre li feia insinuacions sexuals. Quan la víctima creuava una zona verda del municipi, l'agressor la va atacar per l'esquena i la va fer caure a terra. Víctima i agressor van forcejar fins que, finalment, l'home la va violar. La víctima va facilitat una descripció de l'atacant i els Mossos han obert una investigació per identificar-lo, també a través d'imatges de les càmeres de videovigilància que hi pugui haver al llarg del recorregut de la víctima i que hagin pogut captar alguna imatge de l'agressor.

Summary: El jutjat deixa en llibertat el turista de 19 anys detingut per agredir sexualment una noia de 17 a Lloret de Mar


El Centre Irídia per a la Defensa dels Drets Humans creu que els operadors jurídics encara no estan prou formats en matèria psicològica i criminalística per atendre adequadament les dones víctimes de violència sexual. Segons un informe sobre la violència institucional i la revictimització en el sistema judicial i de denúncia de les violències sexuals, jutges, fiscals, advocats i policies estan formats jurídicament, però encara valoren les víctimes com en qualsevol altre delicte, cosa que suposa obligar-les a demostrar la falta de consentiment. Per això, creuen que la llei s'ha de reformar, per acostar la societat i el sistema judicial. L'informe és de caire qualitatiu i s'ha fet en base a 38 casos concrets de dones que van denunciar violència sexual. També es va parlar amb alguns operadors jurídics. Bona part de les dones van considerar que l'atenció rebuda a comissaria no va ser la que esperaven, però encara són més crítiques amb el seu pas pels jutjats, ja que consideren que no se les va escoltar suficientment, i van haver de respondre preguntes que qüestionaven la seva veracitat i credibilitat. Per això, les autores de l'informe consideren que ha de ser el denunciat qui hagi de demostrar que va tenir el consentiment de la víctima. En aquest sentit, expliquen que en moltes ocasions, el xoc traumàtic que tenen les víctimes els impedeix explicar tots els detalls en la denúncia policial o fer un relat lineal, coherent i continu dels fets quan declaren en seu judicial. Això, basant-se en els criteris habituals de la jurisprudència, els fa perdre credibilitat davant dels jutges i fiscals. Però, en canvi, els psicòlegs diuen que això demostra la credibilitat de la seva versió, afectada pel trauma psicològic que suposa un abús o agressió sexual. En canvi, la versió del denunciat sol ser lineal, molt preparada amb el seu advocat, i per això se li dona més credibilitat al jutjat, mentre que els psicòlegs consideren que això demostraria justament la seva artificialitat. L'advocada penalista especialitzada en violència contra la dona Carla Vall, coordinadora de l'estudi i membre d'Irídia, ha explicat que mentre la revictimització és inherent al sistema judicial i culpa de la falta de mitjans i la lentitud de la justícia, la violència institucional són les decisions de certs operadors jurídics, com el tipus de preguntes que fan. Tots dos fenòmens es retroalimenten. Vall també ha demanat que les víctimes puguin explicar lliurement els seus sentiments durant les declaracions i que hi hagi més pèrits forenses que acreditin la veracitat de les declaracions de les dones. L'advocada també ha recordat que la major part de la violència sexual és perpetrada en espais privats i per part d'homes coneguts per les víctimes. Vall no sap els motius exactes del fet que a Catalunya es concedeixin menys ordres de protecció que a la resta de l'estat, però ho atribueix a un índex de risc fet pels Mossos que difereix del dels cossos estatals. En canvi, no s'han constatat grans diferències entre els jutjats ordinaris i els especialitzats en violència sobre la dona, o entre jutges i jutgesses o fiscals homes i fiscals dones.

Summary: Un informe demana més formació psicològica als operadors jurídics que tracten amb víctimes de violència sexual


El PPC creu que no és "massa intel·ligent" que Cs presenti ara la moció de censura a Puigdemont perquè trencaria "la imatge d'unitat de la oposició"" ACN Barcelona.-El Partit Popular Català (PPC) desconfia de les declaracions fetes per el president Puigdemont durant la Diada en què assegurava que "fins al darrer minut hi ha temps per al diàleg" amb el govern espanyol, així com de la resposta del vicepresident Junqueras -on afirmava que eren "partidaris que la democràcia triomfi a tot arreu"-, quan se li va preguntar sobre un possible ajornament de l'1-O si s'arribava a una entesa amb l'Estat. El president del PPC, Xavier Garcia Albiol, considera que aquestes manifestacions "són crides contaminades per la mentida", i que des de l'executiu espanyol no s'acceptarà cap "xantatge" per dialogar si ha de ser amb la premissa "referèndum per les bones, o referèndum per les 'males'". Ho ha dit en la roda de premsa posterior a la reunió del Comitè de Direcció, on també ha estat crític amb la proposta de Ciutadans de presentar una moció de censura contra Puigdemont. Albiol no veu "massa intel·ligent" presentar "ara" aquesta moció després que s'hagi aconseguit certa "unitat" entre les formacions de la oposició –PPC, PSC, CSQP i Cs-, per fer front a la convocatòria de l'1-O. "Ens agradaria donar suport a aquesta moció i creiem que és necessària", ha dit Garcia Albiol. "Però el gran drama és que per molts més suports que sumem,  i afegint CSQP i PSC, necessitaríem encara 5 o 6 diputats de la CUP o ERC; i és comprensible que és impossible", ha justificat el líder del PPC. Per això, creu que no s'ha de perdre la oportunitat d'aprofitar aquests moments en què "els partís de la oposició, des de Catalunya Sí que Es Pot fins el PPC hem estat capaços d'anar en la mateixa direcció; al costat de la democràcia i l'Estatut", ha dit. "I no sembla massa intel·ligent trencar ara aquesta imatge d'unitat de la oposició, perquè és el millor que li poder fer a Puigdemont i Junqueras"; ha respost. En aquest sentit, Xavier Garcia Albiol ha retret a Arrimadas i Rivera que hagin posat per davant "possibles interessos electorals" que no pas els interessos de país. "El que toca ara és tenir un 'plus' de responsabilitat", considera . "I ara no és el moment (per a la moció de censura a Puigdemont) perquè provocaria la divisió dels partits constitucionalistes i de la oposició, quan el que toca és tot el contrari", ha sentenciat. Suport als Mossos i també a Trapero "fins que es demostri el contrari" En la roda de premsa, Xavier Garcia Albiol ha expressat el suport que el PPC dona als Mossos d'Esquadra. "Tenen la nostra absoluta confiança. Estem segurs que faran el que pertoca quan arribi el moment, que és defensar la legalitat", ha dit sobre la funció de la policia catalana durant l'1-O. Desconfia que els agents acabin "posant-se al costat de la CUP" en la qüestió del referèndum, quan els de l'esquerra independentista han etzibat al cos policial "que eren assassins de jihadistes", ha apuntat Albiol. El dirigent del PP Català ha fet extens aquest suport al major dels Mossos, Josep Lluís Trapero "fins que no es demostri el contrari". "Hem vist coses que no ens han agradat", ha admès Albiol, fent referència a  "la gestió mediàtica" dels atemptats de Barcelona i Cambrils. Tot i així, referma que confia en Trapero perquè "per damunt de ser càrrec de confiança del Govern és policia" i, com a tal, "complirà amb la seva obligació".  "Desitjo que el major Trapero el que farà és estar al costat de la democràcia, de la llibertat i que segueixi les ordres del que decideixin els òrgans judicials", ha indicat el president del PPC. Albiol demana "valentia" als dirigents del PDeCAT crítics amb l'1-O Durant la compareixença davant la premsa l'endemà de la Diada i a pocs dies per el referèndum, el president del Partit Popular Català ha revelat que dirigents de primer ordre del PDeCAT "que tenen una autoritat i representació" dins la formació hereva de l'antiga Convergència han comentat en privat la seva preocupació sobre el procés. Xavier Garcia Albiol assegura que aquests dirigents són molt crítics amb el camí que Puigdemont i Junqueras estan trançant i que "porten a un carreró sense sortida" i a un "suïcidi polític". "Són persones nacionalistes, que se senten profundament catalanes, i algunes no se senten ni espanyoles", ha dit Albiol sobre els seus interlocutors. "I jo els dic que aquest missatge de preocupació que ens transmeten en privat el facin públic, que siguin valents i facin un pas endavant", ha dit. "Que facin un servei al seu país, que siguin la veu d'aquells que són nacionalistes però no estan d'acord amb el que estan veient. Encara hi ha marge",  ha apuntat.  Sobre les possibles inhabilitacions al Govern i Mesa Parlament: "S'ho han buscat" Preguntat sobre les notificacions de la querella de l'1-O que han rebut aquest dimarts el resident i membres del Govern i la presidenta del Parlament i quatre integrants de la Mesa, i que suposaria inhabilitacions, Garcia Albiol ha dit que es tracta d'un tràmit "dins la normalitat democràtica".  "Qui es salta les lleis ho acaba pagant", ha advertit. "Probablement arribaran les inhabilitacions", ha afegit, dient que això no li sorprèn davant l'actitud d'una presidenta del Parlament i uns membres de la Mesa "més 'xulos' que mai" que "es pensen que estan per sobre del bé i del mal". "S'ho han buscat, per voler quedar com a màrtirs davant  el món independentista", ha conclòs.

Summary: Albiol considera que els oferiments de diàleg de Puigdemont i Junqueras són "crides contaminades per la mentida"


La baixa collita de garrofes d'aquesta temporada al Camp de Tarragona i les Terres de l'Ebre ha tingut com a conseqüència visible una reducció del nombre de robatoris denunciats al camp. A les Terres de l'Ebre, els Mossos han rebut aquesta campanya setze denúncies per un total de 14.800 quilos, pels 25 i 22.300 quilos del passat 2018. Al Camp de Tarragona, consten 5.420 quilos robats enguany. Unes xifres que, segons els pagesos, en cap cas signifiquen que el fenomen estigui lluny de disminuir: a banda de la poca producció, diuen que molts deixen de denunciar desenganyats per les escasses repercussions penals als lladres. Els Mossos, per la seva banda, reclamen que, més enllà del tràmit, se'ls informi de qualsevol incident per poder actuar. "De robatoris en continuen havent. Passa que enguany, com hi ha menys producció, és molt normal que n'hi hagi menys i menys quilos decomissats. Però de robatoris en segueixen havent: si no estan robant en una zona ho estan fent en una altra", lamenta Manel Lleixà, president de la cooperativa ebrenca Soldebre. Creuen doncs que les dades de Mossos, i que indiquen un descens dels robatoris denunciats, s'han d'analitzar amb pinces: hi ha hagut poca collita i els pagesos ja no estan disposats a perdre més dies de feina fent tràmits policials i judicials sense resultats dissuasius. De fet, la sensació generalitzada al sector i que es manté durant els últims anys és, segons Lleixà, que la majoria d'afectats renuncia a denunciar davant la policia aquests fets. "Al final passa que molts fan denúncies, agafen als lladres, van als jutjats i no s'aclareix res. Ni penes, ni res. No arriben al delicte màxim, són gent insolvent... La gent s'ha desmoralitzat: molts passen de fer denúncies i alguns arrenquen garrofers perquè quan venen a les finques i els roben les garrofes molts s'encaren als propietaris, com si no passés res", argumenta. En alguns casos, aquests enfrontaments han acabat amb agressions físiques. Això, reconeix, genera "temor". Consideren, en aquest sentit, els productors que la presència policial al camp és del tot insuficient per evitar aquests casos i que la desesperació ha portat alguns, fins i tot, a la decisió d'abandonar la collita o arrencar els arbres. El president de Soldebre, cooperativa que anualment mou entre 3 i 4 milions de quilos, creu que la gran assignatura pendent continua sent la traçabilitat del producte entre el producte i els magatzems, controlant els compradors que adquireixen fruit robat. Del contrari, adverteix, "no hi ha solució" i conclou que les xifres de denúncies queden molt curtes comparades amb la realitat. En el cas de les Terres de l'Ebre, on la producció pot situar-se entre els 10 i els 15 milions de quilos anuals, les actuacions dels Mossos han permès enguany recuperar 4.000 dels prop de 15.000 quilos denunciats. També al Camp de Tarragona, el passat dia 21 d'octubre, una actuació del cos policial va permetre recuperar 500 quilos a la Canonja i identificar un veí de Constatí que, suposadament, les havia robat. Anava amb la seva furgoneta a vendre més d'una vintena de sacs dels quals no en va poder acreditar la procedència. El fruit, que va ser decomissat, procedia d'una finca d'Alcover. El propietari va denunciar que feia dies que li sostreien el fruit i havia vist un vehicle similar. Va poder recuperar les garrofes, amb un valor aproximat d'uns 300 euros, després que un familiar truqués als Mossos denunciant el cas. És per episodis com aquest que l'agent de l'Oficina de Relacions amb la Comunitat de la comissaria de Tarragona, Gerard Gómez, considera que és important, almenys, comunicar o informar sobre aquests casos, independentment que s'acabin denunciant formalment. Enguany, explica, els Mossos han interposat quatre denúncies a l'àrea bàsica policial de la capital de la demarcació. A banda del cas de la Canonja, van enxampar tres persones plegant garrofes de nit amb llanternes. També han seguit desplegant controls regulars en magatzems i punts de compra, tant al Camp de Tarragona com a les Terres de l'Ebre. Prioritzar la seguretat Tot i que asseguren ser conscients que aquestes sostraccions perjudiquen i neguitegen extraordinàriament el sector, creuen que els cossos policials han de "saber què està passant" per intentar evitar-los. Per això, crida als pagesos que prioritzin la seva seguretat i evitin els enfrontaments, però quan detectin casos de vehicles i persones que prenguin part en robatoris truquin al  112 i facilitin matrícules o descripcions. Els Mossos demanen la col·laboració ciutadana, de vigilants, guardes rurals i pagesos. "Ja veurem després si cal posar denúncia o no", abunda, tot recordant que els Mossos es desplacen sovint sobre al mateix terreny  dels afectats per facilitar aquest tràmit. "És l'única eina que tenim", remarca. "Sí que serà un furt: però si no els denunciem seguiran furtant igual", insisteix, tot recordant que en funció del valor i de la quantitat, es pot considerar com un delicte més greu –especialment quan el fruit furtat supera la valoració de 400 euros-. Alerta pels permisos Amb tot, Gómez alerta els pagesos perquè prenguin consciència d'un nou fenomen que han detectat aquesta campanya i preocupa els Mossos. Hi ha persones que es desplacen als pobles i finques oferint-se als propietaris, sobretot gent gran que no pot assumir aquestes tasques, per plegar les garrofes. Per materialitzar-ho, els atorguen un permís per escrit autoritzant-los a recollir una quantitat concreta estimada. "Ens trobem que aquesta persona té un paper que l'autoritza a plegar 500 quilos. Però potser aquell any, aquell terreny no dona per tant i només n'agafa 300. Però en porta a vendre 500. D'on surten els altres 200 quilos? Ens estem trobant que tenen aquests papers: poden ser 300 quilos que han donat permís però la resta poden ser sostrets", tanca.

Summary: El descens de la producció de garrofes limita el nombre de robatoris al Camp de Tarragona i les Terres de l'Ebre